<classify> MKUU wa Wilaya ya Ilala, Sophia Mjema amekemea udhalilishaji na ukiukwaji wa haki za binadamu unaofanywa na mgambo wanaosimamia operesheni ya usafi katika Jiji la Dar es Salaam.Amesema kitendo cha mgambo hao kuwakamata wanawake na watoto wao na kuwasweka mahabusu, ni udhalilishaji na uvunjaji wa haki za binadamu na kwamba wanatakiwa kuacha mara moja. Hatua hiyo, imekuja baada ya mmoja wa wananchi wa Kata ya Kiwalani, Rehema Kasungu kueleza namna mgambo hao walivyomkamata pamoja na watoto wake watatu nyumbani kwake.Akitoa kero hiyo jana katika Kata ya Kiwalani wilayani Ilala, Dar es Salaam jana, Kasungu alisema kuwa Septemba 11, mwaka huu mgambo wakiwa wameongozana na Bibi Afya wa Manispaa hiyo, waliingia kukagua choo cha shimo alichojenga nyumbani kwake na kukifanyia marekebisho ambacho hakitiririshi maji.Choo changu ni cha shimo lakini nimekiboresha kwa kukiwekea sinki. Mgambo walikuja na kuangalia ndani pamoja na nje nimefunika na bati, wakaniambia natakiwa kuweka mfuniko nikawaambia sawa lakini baadaye waliniambia natakiwa kutoa faini ya Sh 50,000 au kwenda jela miezi sita nikawaambia sina chochote, hivyo walinichukua mimi na watoto wangu watatu, alisema. Alisema walikwenda serikali za mitaa ambapo waliambiwa watapelekwa Kituo cha Polisi Msimbazi kwa kuwa ameshindwa kulipa faini.Pia alisisitiza kuwa walifungiwa kwenye karandinga kuanzia asubuhi hadi jioni huku mtoto wake mmoja akiwa mgonjwa na akiwa hajapata chakula. Baadaye nilipolalamika watoto wapatiwe chakula walitushusha kwenye karandinga, lakini kwa bahati mbaya walimpasua kichwani mtoto wangu. Naomba Manispaa muangalie namna ya kutusaidia kwa sababu hatuna raha tunajificha tu kila siku, aliongeza Kasungu.Kutokana na hali hiyo, Mjema alisema mgambo walipewa maelekezo kwamba wanapaswa kutoa elimu kwa jamii na si kuwakamata pekee. Alisisitiza kuwa baadhi ya mgambo hao wamekuwa wanawakamata wakina mama wanaokutwa wamekaa katika maeneo yao wakiwa hawajajisitiri vizuri na kuwapeleka mahabusu na kuonya kuwa hataki kusikia vitendo hivyo kwenye wilaya yake.Alieleza kuwa mgambo wanapokamata wanatakiwa kwenda kwa Ofisa Mtendaji wa Kata ambaye atatoa muongozo mwananchi huyo afanye nini katika masuala ya afya na endapo hawatazingatia maagizo ndiyo wachukuliwe hatua za kisheria. Alisema mgambo hatakiwi kumkamata mwananchi kwa siku moja aliyotenda kosa na kwamba wanapoona mzazi ana watoto wake nyumbani wawaandikie faini kwani hawawezi kukimbia badala ya kuwakamata pamoja na watoto wao.Mjema ameanza ziara ya kusikiliza kero za wananchi wa wilaya hiyo ambapo anatarajia kutembelea kata zote za Manispaa hiyo na kutatua changamoto mbalimbali zinazowakabili wananchi wa Wilaya hiyo. Julai mwaka huu, Mkuu wa Mkoa huo, Paul Makonda alianzisha operesheni ya usafi jijini humo ambapo aliwataka vijana waliopitia mafunzo ya Jeshi la Kujenga Taifa JKT na mgambo kuhakikisha wanawakamata watu wote watakaotupa taka hovyo ikiwemo wafanyabiashara watakaokuwa hawafanyi usafi maeneo yao na wale ambao maeneo yao yatakutwa na uchafu. Mpaka sasa, mapato yaliyokusanywa katika operesheni hiyo ni zaidi ya Sh milioni 136.  <topic>: kitaifa 